SA se Kirsten wen roei-wêreldtitel | Netwerk24
SA se Kirsten wen roei-wêreldtitel
Deur Marizanne Kok 29 September 2017 19:29
Die 29-jarige Kirsten McCann het Vrydag in Sarasota, Florida die eerste Suid-Afrikaanse vroueroeier in die geskiedenis geword wat as 'n wêreldkampioen gekroon is.
Die Pretorianer Kirsten McCann is Vrydag by die Wêreldkampioenskappe in Florida in die VSA as Suid-Afrika se eerste vroulike roei-wêreldkampioen ooit gekroon. Foto: Fisa
McCann het die eindronde van die liggewig-afdeling vir vroue in enkelskulbote in 'n tyd van 7 minute en 38.780 sekondes gewen en meer as twee sekondes voor die naaswenner, Nederland se Marieke Keijser (07:41.000), geëindig.
Keijser is vroeër vanjaar as die o.23-wêreldkampioen gekroon en het die pas aangegee in die middel van die wedren, maar sy kon nie enduit kers vashou by McCann nie. Die Nederlandse vrou was met 500 meter oor steeds in die voortou, maar die Pretorianer het die pap kort daarna begin dik aanmaak en onder almal anders uitgeskiet.
"Ek het die ideale plan vir vandag gehad," het 'n verheugde McCann volgens Worldrowing.com gesê. "Ek het geweet die laaste 250 meter sou baie, baie taai wees, so ek is bly ek kon so goed nael. Dis regtig 'n wonderlike gevoel."
McCann het Suid-Afrika by verlede jaar se Olimpiese Spele in 'n dubbelskulboot saam met Ursula Grobler verteenwoordig, en groot drome van medaljesukses gekoester. Hulle het eindelik vierde in die Olimpiese eindronde geëindig.
Sedert die begin van hierdie jaar is McCann se fokus in kompetisies op die enkelskulboot, met groot sukses.
Vroeg in Julie het McCann by die Wêreldbeker-byeenkoms in Lausanne in Switserland ook goud gewen – nadat sy toe ook 'n reuse aanslag deur Keijser oorkom het.